Dr MJ du Plessis Gereformeerde Kerk Bellville Datum: 17 September 2006 (aand)
Sing vooraf: Psalm 66:1
Skrifberyming 15-7:1 (43:1)
Teks: Galasiërs 6:3; Kategismus Sondag 39
Want as iemand meen dat hy iets is, terwyl hy niks is nie, mislei hy homself. (Galasiërs 6:3 AFR53)
Ons moet ons aan die gesag van die Here onderwerp, want Hy is nie net die ewige God en die enigste Almagtige nie. Hy is ook die Here wat ons met sy liefde uit die ewige dood van die hel verlos het.
Ons ondersoek vanaand in hierdie preek die volgende twee sake:
1. Gesag en die doel van ons skepping
2. Die gesag van God en die liefde
Die Bybel sê dat alle dinge deur God en tot God geskape is. Ons is ook deur die Here geskape om God te eer en te dien.
Dis die eerste en hoogste doel waarvoor ons geskape is.
Dit beteken dus dat ons ons ten volle aan die Here moet onderwerp in ons diens aan Hom, en dat ons ons onder geen omstandighede teen sy gesag mag verset nie.
Dit is wat Jesus ook bedoel het toe Hy gesê het dat ons die Here ons God moet liefhê met ons hele hart, verstand en al ons kragte.
Ons is met ander woorde geskape om onder die gesag van God te bestaan.
Ons kan nie onder die gesag van ons Skepper uitgaan nie.
Uit die dinge wat die duiwel gedoen het, en die straf wat oor hom uitgespreek is, is dit tog duidelik dat ons nie teen die gesag van God in opstand mag kom nie.
Hoe ken ons die gesag van God?
Natuurlik leer ons dit in die eerste plek in die Bybel ken. Die Here openbaar sy gesag in die Bybel in die Tien Gebooie, en in alle uitsprake in die Bybel.
Verder ook in die geskiedenis wat in die Bybel beskryf word, want dit openbaar hoe God alle gebeurtenisse in alle volke se geskiedenis beplan en uitvoer. Dit is gesag.
Die Here openbaar sy gesag ook in die natuur. Die seisoene kom en gaan op God se bevel. Met sy almag oefen Hy gesag uit oor reën en wind. Plante groei en blom op sy bevel. Daaruit behoort dit vir ons duidelik te wees dat ons ook, net soos die res van die skepping, onder die gesag van God staan.
Die Here openbaar sy gesag in die gesag wat ouers en meerderes moet uitoefen oor kinders en die wat aan ons ondergeskik gestel word.
Die gesin is vir die Here die basis van sy kerk. In die gesin word die verbond van die Here gesluit met die ouers en kinders.
God gee opdrag dat die ouers hulle kinders tot sy eer binne die verbond moet opvoed. Hy gee ook aan die kinders opdrag om aan hulle ouers gehoorsaam te wees.
Die Here openbaar sy gesag ook in ander gesagsvorme wat oor ons gestel is, byvoorbeeld in die wette van die land. Die Here openbaar in Romeine 13 dat ons aan die owerheid gehoorsaam moet wees, omdat God aan die owerheid die gesag toeken om die swaard te hanteer.
Die Here gebruik in hierdie opsig die regeerders om wette vas te lê, waarmee Hy wil dat die land regeer word.
Al sou mens nie met die regering saamstem nie, beteken dit nie dat jy sy wette mag verontagsaam nie – dink maar aan die tyd toe die Romeine oor die Jode regeer het. Jesus het gesê dat die volk aan God moet gee wat Hom toekom, en aan die keiser wat hom toekom.
Wanneer die owerheid byvoorbeeld die doodstraf uitspreek oor 'n moordenaar, is dit die Here wat hierdie straf oor die oortreder beskik. Die Here spreek die straf uit deur die mond van die wetgewer.
Ons kan nou seker vir onsself die vraag vra: Waarom is ons dan soms so opstandig teen die verskillende vorme van gesag wat die Here oor ons stel? Waar kom die probleem vandaan?
As ons wil praat oor gesagsverwerping moet ons erken dat daar net een voorwaarde is waaronder enige mens die gesag van God sal verwerp, en dit is wanneer hy verwaand word.
As ons oor verwaandheid wil gesels, is daar nie 'n beter voorbeeld om na te verwys as dié van die duiwel nie.
Hy is 'n skepsel soos ons – al is hy baie hoër as ons geskape. Maar hy is die oorsaak van alle sonde, en ook die leier van die eerste sondeval wat in die hemel plaasgevind het.
Die probleem het gedraai rondom die verwerping van gesag. Die Satan wou hom nie aan God se gesag onderwerp nie, en hy het teen God in opstand gekom. Hy wou self God wees.
Wat hier gebeur het, is dat 'n onderdanige homself hoër geag het as sy meerdere – en dit is presies wat verwaandheid is.
Daarna het die twee sondeval plaasgevind. Dit was die een in die Paradys waar die Satan die mens tot sonde verlei het. Dieselfde dinge het gebeur as tydens die eerste sondeval:
Die mens het net soos die duiwel hoogmoedig geraak en daarteen in verset gekom dat hy hom aan God se gesag moes onderwerp.
Samevattend kan ons dit so stel:
Alle vorme van gesag wat daar oor ons is, is deur die Here oor ons gestel.
Daarom moet ek my aan sodanige gesag onderwerp.
In beginsel onderwerp ek my dus aan die Here as ek my onderwerp aan gesag wat oor my gestel is.
God alleen dra die hoogste gesag.
Die gesag van God is geestelik. Daarom is die gesag van die Here nie op dieselfde manier gestruktureer as dié van die wêreld nie.
Die Here se gesag kan deur enigeen wat God wil, aan jou verkondig word. Enige persoon wat die waarheid praat, en die reg van die Here aan jou voorhou, kan die gesag van die Here aan jou openbaar.
Daarom is dit so belangrik dat die vyfde gebod nooit losgemaak word van die liefdesgebod nie.
Die liefde gee jou die regte perspektief. Dit laat jou aanvaar wanneer die Here jou vermaan as jy verkeerd is.
En dit maak dat jy nie jou naaste oor sy sondes veroordeel nie, maar na hom/haar toe gaan en in die liefde van die Here gaan beweeg om op God se bevel met sy sonde te breek.
Daarom het die Here die gesagsgebod ingeklee met die woorde "eer jou vader en jou moeder".
Hy kon net sowel gesê het: "Gehoorsaam jou regering."
Maar die Here doen dit nie; Hy gebruik die beeld van die huisgesin – die plek waar mens die grootste mate van onderlinge liefde en onderwerping aan gesag sal verwag.
Kom ons kyk prakties na die effek van hierdie dinge vir ons elkeen: Wat doen die mens wat die gesag van die Here verwerp?
Presies wat die Satan in die hemel gedoen het toe hy in sonde geval het, en wat die mens toe ook weer in die Paradys gedoen het. Hulle het verwaand geraak.
'n Verwaande skepsel word sy eie God wat alles voor hom wil laat kniel. Enige mens kan net gesag aanvaar as hy God liefhet, en as hy gesag sien as iets wat van God af oor hom beskik word.
Vandag het ons die heerlikheid van God se teenwoordigheid ervaar toe ons deur Hom geseën is met die begin van elke erediens.
Daarmee het Hy ons onder andere verseker dat Hy self die magte van die hel oor ons vernietig het.
Veral ook omdat Hy ons verseker dat sy gesag en almag aan ons die ewige lewe skenk.
Daarom moet ons ons onderwerp aan sy oproep om ons altyd in gehoorsaamheid en aanbidding aan Hom te onderwerp.
Enige mens loop die gevaar om verwaand te raak en te dink dat hy iets is en dat hy hom dan teen die Here verset.
Die duiwel het dit gedink, en Adam en Eva het ook in hierdie versoeking geval – met die gevolg dat alle mense wat na hulle gekom het in sondesmet gebore is.
Daarom moet ons baie selfverloëning aan die dag lê wanneer ons met gesag te doen kry.
Dit is waarom daar in die gedeelte wat as teksgedeelte gekies is, staan dat as iemand hom verbeel dat hy iets is, hy homself mislei. Dis die pad van die duiwel – en daardie pad eindig in die hel.
Ons mag nie daardie pad loop nie omdat die Here Jesus Christus ons geheilig het met sy kruisdood.
Ons weet, die kruisdood stel ons eintlik in perspektief voor God.
Die Here Jesus Christus moes juis die kruisdood sterf omdat Hy daar die toorn moes dra vir al ons sondes.
Dit sê baie! Dit sê dat ons op ons beste nog so sleg is dat ons strafbaar is as ons gemeet word teen die gesag van God.
Nou moet ons in die gesag van Christus oor die sondes heers. Dit is een van die redes waarom die Here ons weer in die erediens bymekaargebring het, want Hy verseker ons dat ons die oorwinning van sy Seun ontvang het sodat ons inderdaad oor die sonde kan heers.
Die Here het die sondeval van sowel die Satan as van Adam in die Bybel laat neerskryf as openbaring van hoe persone lyk wat teen God se gesag in opstand kom. God openbaar ook wat van hulle word sodat ons nie dieselfde pad moet loop nie.
U as God se versoendes, en geheiligdes, moet dus die geregtigheid van God toepas, en u aan die gesag wat God oor ons stel, onderwerp.
Dit vereis die gawe van onderskeiding en versigtigheid. Dit vra liefdevolle verdraag-saamheid teenoor gelowiges wat nie altyd die gesag van God reg beoefen nie.
Dit vra selfondersoek. Want as iemand meen dat hy iets is, terwyl hy niks is nie, mislei hy homself.
Ons kan nie oor gesag en gehoorsaamheid praat as ons nie ook praat oor die vyfde gebod nie, want dit is die gebod wat oor hierdie dinge handel.